**Regler for valg av representanter og vararepresentanter fra fylkene til LOs Kongress og Representantskap**

LOs Sekretariat skal i henhold til LOs vedtekter § 4-2 fordele det antall representanter med vararepresentanter som skal velges av fylkene til LOs Kongress.

Følgende valgregler gjelder både for valg av representanter til Kongressen og Representantskapet fra fylkene:

1. LOs distriktskontorer sender ut melding til fagforeningene i sitt distrikt om at enhver fagforening har rett til å nominere kandidater til det angitte antall representanter med vararepresentanter. Skjema for utfylling av nominerte kandidater og varakandidater skal samtidig sendes ut. Det må likeledes meddeles frist for innsendelse av nominerte kandidater fra fagforeningene.

2. Fagforening som har medlemmer ved flere bedrifter, og hvor det er valgt eget klubbstyre, kan om den selv bestemmer det anmode om at klubbene sender sine forslag på kandidater. Fagforeningens medlemsmøte eller foreningens besluttende organ som etter vedtektene kan forplikte fagforeningen, nominerer deretter kandidater og varakandidater. Den som har fått absolutt flertall av de frammøtte på medlemsmøte eller i det besluttende organ, er fagforeningens nominerte kandidat eller varakandidat. De av klubbene foreslåtte kandidater som ikke oppnår å bli nominert av fagforeningens medlemsmøte utgår dermed av nominasjonen.

3. Nominasjonen av kandidat fra fagforeningen skal sendes umiddelbart, og innen den fastsatte frist, til LOs distriktskontor på eget skjema som foreningen får tilsendt. Skjemaet underskrives av foreningens leder og sekretær/eller styremedlem.

4. Umiddelbart etter at fristen for å sende inn nominasjon er utløpt, skal LOs regionale råd holde møte. Distriktskontoret skal føre protokoll fra møtet, og i denne skal navn på alle kandidater som er nominert av fagforeningene innføres.

5. Regionrådet skal foreta innstilling på representant(er) og vararepresentant(er) blant de nominerte kandidater fra fagforeningene. Det skal da tas hensyn til geografisk fordeling, yrkesgrupper, kjønn og alder. For å bli valgt og for å kunne møte på Kongressen og Representantskapet, må vedkommende ha sitt arbeid eller bosted i det fylket valget gjelder. Dersom det skjer endringer i kongressperioden slik at vilkåret ikke lenger er oppfylt, rykker vararepresentanten opp som fast medlem med mindre fylkeskonferansen treffer særskilt vedtak om at den valgte representanten likevel skal fortsette ut kongressperioden. Fylkeskonferansen foretar nødvendige suppleringsvalg.

6. Innstillingen fra regionrådet skal innføres i protokollen. Innstillingen sendes fylkeskonferansen i det fylket valget skal gjelde. Sammen med innstillingen skal det også utsendes fullstendig liste over de som er nominert av fagforeningene som henholdsvis kandidat eller varakandidat.

7. Valg av representanter og vararepresentanter fra fylket til LOs Kongress skal føres opp på saksliste for siste fylkeskonferanse før Kongressen. Valget kan bare omfatte kandidater som er innstilt av regionrådet eller er nominert av fagforeningene. Valget skal foretas av fylkeskonferansens stemmeberettigede deltakere i henhold til retningslinjene for sammensetning av fylkeskonferansen.

8. Valget foretas med alminnelig flertall. Resultatet av avstemningen skal LOs distriktskontor føre inn i egen protokoll.

9. Fullmaktsskjema for valgte representanter og valgte vararepresentanter fra fylkene skal være LO i hende innen frist fastsatt av sekretariatet.